b'\n_START_ARTICLE_\nDyzelinas\n_START_PARAGRAPH_\nDyzelinas (dyzeliniai degalai, dyzelinis kuras) \xe2\x88\x92 \xc4\xafvairi\xc5\xb3 degi\xc5\xb3 angliavandenili\xc5\xb3 mi\xc5\xa1inys, pritaikytas naudoti kaip kuras dyzeliniuose varikliuose. Normaliomis s\xc4\x85lygomis degus skystis, toksi\xc5\xa1kas \xc5\xbemogui ir vandens organizmams, \xc4\xaftariamas kancerogeniniu poveikiu. Gaminamas naftos perdirbimo gamyklose._NEWLINE_Dyzelinas yra \xc5\xbeymiai ma\xc5\xbeiau lakus (garuojantis) skystis, sudarytas i\xc5\xa1 sunkesni\xc5\xb3 angliavandenili\xc5\xb3 ir, atitinkamai, i\xc5\xa1skiriantis didesn\xc4\xaf degimo \xc5\xa1ilumos kiek\xc4\xaf t\xc5\xabrio vienetui nei benzinas. Priskiriamas naftos vidutin\xc4\x97ms distiliacijos frakcijoms. Be tradicinio panaudojimo transporto srityje, dyzelinas naudojamas elektros generatoriuose u\xc5\xbetikrinti elektros tiekim\xc4\x85 jai nutr\xc5\xabkus ar piko metu._NEWLINE_1988 m. Tarptautin\xc4\x97 v\xc4\x97\xc5\xbeio tyrim\xc5\xb3 agent\xc5\xabra (IARC) dyzelino degimo dujas klasifikavo \xc4\xaftariamu kancerogenu, 2012 m. klasifikavo kancerogenine med\xc5\xbeiaga, sukelian\xc4\x8dia padid\xc4\x97jusi\xc4\x85 rizik\xc4\x85 susirgti plau\xc4\x8di\xc5\xb3 v\xc4\x97\xc5\xbeiu.\n_START_SECTION_\nIstorija\n_START_PARAGRAPH_\nDyzelino pavadinimas kil\xc4\x99s i\xc5\xa1 vokie\xc4\x8di\xc5\xb3 in\xc5\xbeinieriaus Rudolfo Dyzelio (vok. Rudolf Diesel) pavard\xc4\x97s, kuris 1892 m. patentavo pirm\xc4\x85j\xc4\xaf dyzelinio variklio dizain\xc4\x85 ir 1897 m. sukonstravo pirm\xc4\x85j\xc4\xaf s\xc4\x97kmingai veikus\xc4\xaf dyzelinio kuro varikl\xc4\xaf. Dyzeliniai varikliai paplito d\xc4\x97l j\xc5\xb3 universalumo ir geb\xc4\x97jimo dirbti su daug pigaus kuro r\xc5\xab\xc5\xa1i\xc5\xb3. Ilgainiui sukurti dyzelino savybes apibr\xc4\x97\xc5\xbeiantis standartai, ypa\xc4\x8d transporto sektoriuje. Po 1940 m. paspart\xc4\x97jo traukini\xc5\xb3 varikli\xc5\xb3 ir sunkiojo autotransporto varikli\xc5\xb3 keitimas dyzeliniais ir \xc5\xa1iuo metu dauguma sunkiojo autotransporto yra varoma dyzeliniais varikliais. Lengvuosiuose automobiliuose dyzeliniai varikliai ne\xc4\xafsitvirtino JAV, ta\xc4\x8diau Europoje palaipsniui i\xc5\xa1populiar\xc4\x97jo (1977 m. registruota 3,8\xc2\xa0% nauj\xc5\xb3 dyzelini\xc5\xb3 automobili\xc5\xb3, 1986 m. \xe2\x88\x92 17,5\xc2\xa0%). 2011 m. nauji dyzeliniai automobiliai pasiek\xc4\x97 rekordin\xc4\x99 55,5\xc2\xa0% rinkos dal\xc4\xaf Europoje. 2016 m. jie u\xc5\xbe\xc4\x97m\xc4\x97 51,6\xc2\xa0% nauj\xc5\xb3 Europos lengv\xc5\xb3j\xc5\xb3 automobili\xc5\xb3 rinkos, kitais metais patyr\xc4\x97 7,9\xc2\xa0% smukim\xc4\x85, o 2018 m. prad\xc5\xbeioje u\xc5\xbeimama dalis susitrauk\xc4\x97 iki 36\xc2\xa0%. Dyzelini\xc5\xb3 automobili\xc5\xb3 paklausos smukimo prie\xc5\xbeastys yra pirk\xc4\x97j\xc5\xb3 baim\xc4\x97 d\xc4\x97l galim\xc5\xb3 papildom\xc5\xb3 mokes\xc4\x8di\xc5\xb3 u\xc5\xbe tar\xc5\xa1ius automobilius ir galimo draudimo jais naudotis miestuose, be to, j\xc5\xb3 vert\xc4\x97 naudot\xc5\xb3 automobili\xc5\xb3 rinkoje smuko.\n_START_SECTION_\nChemin\xc4\x97 sud\xc4\x97tis\n_START_PARAGRAPH_\nDyzelinas gaunamas distiliuojant \xc5\xbeali\xc4\x85 naft\xc4\x85 (dyzelinis distiliatas). Pagrindin\xc4\x97s dyzelinio kuro sudedamosios dalys yra alkanai, cikloalkanai ir aromatiniai angliavandeniliai. Naftos kilm\xc4\x97s dyzelin\xc4\x85 sudaro ~75\xc2\xa0% so\xc4\x8di\xc5\xb3j\xc5\xb3 angliavandenili\xc5\xb3 (daugiausia alkanai) ir ~25\xc2\xa0% aromatini\xc5\xb3 angliavandeni\xc5\xb3 (\xc4\xafskaitant naftalenus ir alkilbenzenus)._NEWLINE__NEWLINE_Paprasto dyzelino vidutin\xc4\x97 formul\xc4\x97 yra C\xe2\x82\x81\xe2\x82\x82H\xe2\x82\x82\xe2\x82\x86 (nuo ma\xc5\xbedaug C\xe2\x82\x81\xe2\x82\x80H\xe2\x82\x82\xe2\x82\x82 iki C\xe2\x82\x81\xe2\x82\x85H\xe2\x82\x83\xe2\x82\x82)._NEWLINE_Prekinio dyzelino pagrindinis kokyb\xc4\x97s rodiklis yra cetaninis skai\xc4\x8dius. Cetano (n-heksadekanas) degimas laikomas idealiu dyzeliniams varikliams, tad jo degimo savyb\xc4\x97ms apib\xc5\xabdinti \xc4\xafvestas skai\xc4\x8dius 100. Cetaninio skai\xc4\x8diaus skal\xc4\x97 apima vertes nuo 0 iki 100, kur 0 atitinka \xce\xb1-metilnaftaleno blogas degimo savybes._NEWLINE_Dyzelinas Nr. 1 savyb\xc4\x97mis atitinka \xc5\xbeibal\xc4\x85. J\xc4\xaf sudaro normal\xc5\xabs ir \xc5\xa1akotieji alkanai (parafinai), cikloalkanai (naftenai), aromatiniai angliavandeniliai ir aromatiniai cikloalkanai. Tai labai \xc5\xa1varus kuras (su ma\xc5\xbeai kiet\xc5\xb3j\xc5\xb3 degimo liku\xc4\x8di\xc5\xb3) ir auk\xc5\xa1tu cetaniniu skai\xc4\x8diumi. Visame jo temperat\xc5\xabr\xc5\xb3 intervale nerandami \xc5\xbemogaus sveikatai pavojing\xc5\xb3 benzeno ir policiklini\xc5\xb3 aromatini\xc5\xb3 jungini\xc5\xb3._NEWLINE_Dyzelinas Nr. 2 sudarytas i\xc5\xa1 t\xc5\xb3 pa\xc4\x8di\xc5\xb3 klasi\xc5\xb3 jungini\xc5\xb3 kaip Dyzelinas Nr. 1, ta\xc4\x8diau d\xc4\x97l jo gamyboje naudojamo krekingo produkto sud\xc4\x97tyje taip pat yra olefin\xc5\xb3 ir stirol\xc5\xb3. D\xc4\x97l mi\xc5\xa1resn\xc4\x97s sud\xc4\x97ties ir \xc5\xbeemesnio tiesioginio distiliavimo produkt\xc5\xb3 kiekio Dyzelinas Nr. 2 yra ma\xc5\xbeesnio cetaninio skai\xc4\x8diaus u\xc5\xbe Dyzelin\xc4\x85 Nr. 1, ta\xc4\x8diau \xc5\xa1is rodiklis gali b\xc5\xabti pagerintas priedais. Dyzeline Nr. 2, kuriame daug atmosferin\xc5\xb3 distiliat\xc5\xb3, gali b\xc5\xabti iki 5\xc2\xa0% so\xc4\x8di\xc5\xb3j\xc5\xb3 aromatini\xc5\xb3 angliavandenili\xc5\xb3, o dyzeline, kuriame daugiau katalitinio krekingo ir vakuminio distiliavimo produkt\xc5\xb3, j\xc5\xb3 kiekis gali siekti 10\xc2\xa0%. \xc5\xa0iame dyzeline taip pat aptinkami policikliniai aromatiniai angliavandeniliai._NEWLINE_Dyzeline Nr. 4 (j\xc5\xabriniame) gali b\xc5\xabti daugiau nei 10\xc2\xa0% policiklini\xc5\xb3 aromatini\xc5\xb3 angliavandenili\xc5\xb3. Dyzeliuose menkais kiekiais gali pasitaikyti n-heksano (<0,1\xc2\xa0%), benzeno (<0,02\xc2\xa0%), tolueno, ksilen\xc5\xb3 ir metilbenzeno (0,25\xe2\x88\x920,5\xc2\xa0%)._NEWLINE_Cetaninio skai\xc4\x8diaus pagerinimui \xc4\xaf dyzelin\xc4\x85 gali b\xc5\xabti mai\xc5\xa1omi priedai (organiniai nitratai). Tarp kit\xc5\xb3 galim\xc5\xb3 pried\xc5\xb3: oksidacijos inhibitoriai, korozijos inhibitoriai ir metal\xc5\xb3 deaktivatoriai, saugantys dyzelin\xc4\x85 nuo degradacjos sand\xc4\x97liavimo metu. Kartais gali b\xc5\xabti \xc4\xafmai\xc5\xa1yta biocid\xc5\xb3, slopinan\xc4\x8di\xc5\xb3 bakterij\xc5\xb3 augim\xc4\x85, ir r\xc5\xabd\xc5\xbei\xc5\xb3 inhibitori\xc5\xb3, saugojan\xc4\x8di\xc5\xb3 talpykl\xc5\xb3 pavir\xc5\xa1i\xc5\xb3. Cetaninio skai\xc4\x8diaus gerintojai ir oksidacijos inhibitoriai paprastai \xc4\xafmai\xc5\xa1omi gamyklose, kai apie kit\xc5\xb3 pried\xc5\xb3 reikiamum\xc4\x85 sprend\xc5\xbeia tiek\xc4\x97jas ir pirk\xc4\x97jas. Galutin\xc4\x97s dyzelino savyb\xc4\x97s nustatomos testuojant.'